KIRJALLINEN KYSYMYS E-0323/00

esittäjä(t): Laura González Álvarez (GUE/NGL) komissiolle

(11. helmikuuta 2000)

Aihe: Castellónin lentokentän (Espanja) ympäristövaikutukset

Valencian autonomisen alueen viranomaiset suunnittelevat lentokentän rakentamista Bell-lloc del Plan ja Vilanova d'Alcolean alueelle Castellónin lentokenttärakennelmia koskevan rakennushankkeen muodossa. Hanketta täydentää lentokenttärakennelmien rakentamisen vara-alueiden määrittelyä koskeva suunnitelma.

Hanketta vastaan esitettyjen syytösten mukaan tämä lentokenttä:

- aiheuttaisi vakavia muutoksia alueen eri ekosysteemeihin ja vaikuttaisi kielteisesti useisiin neuvoston direktiivillä 92/43/ETY(1) suojeltuihin elinympäristöihin ja direktiivillä 79/409/ETY(2) suojeltuihin luonnonvaraisiin lintuihin, kuten ruskokerttu (Sylvia undata), kehrääjä (Caprimulgus europeus), kivikkotöyhtökiuru (Galerida theklae) ja ennen kaikkea niittysuohaukka (Circus pygargus), joka on ainoa eurooppalainen kanta, joka pesii Välimeren alueen kangasmailla ja on yksi harvoista lajeista, joka pesii luonnon kasvillisuuden seassa. Toisaalta kenttä sijaitsisi lähellä Prat de Cabanesia, jossa on suojeltuja lajeja, ja lähellä Desierto de las Palmasin luonnontilassa olevaa aluetta, joka muuttolintujen välimerelliseen reittiin kuuluvana on myös vaarassa joutua lentoliikenteen vaikutuspiiriin

- aiheuttaisi meluhaittoja asukkaille paljon suuremmalla alueella kuin vanhentuneessa ympäristövaikutusten arvioinnissa on laskettu, koska hankkeeseen on tehty jälkikäteen muutoksia

- ei olisi turvallisuuden kannalta toimintakykyinen, koska alueella esiintyy usein sumua aamuisin ja iltaisin, koska tuulet ja niiden pyörteily ovat vaarallisia vuorten keskellä, mikä vaarantaa kiitoradan lounas-koillinen-suunnan, joka on paikallisissa pinnanmuodostusoloissa ainoa mahdollinen.

Voiko komissio kaikkien näiden syiden johdosta varmentaa, että tämän hankkeen tapauksessa on noudatettu mainittuja direktiivejä, ja voiko se pyytää Espanjan viranomaisia varotoimenpiteenä keskeyttämään kaikki alueella käynnissä olevat työt?

(1) EYVL L 206, 22.7.1992, s. 7.

(2) EYVL L 103, 25.4.1979, s. 1.

Margot Wallströmin komission puolesta antama vastaus

(31. maaliskuuta 2000)

Ensiksi on todettava, etteivät Espanjan viranomaiset ole luokitelleet parlamentin jäsenen mainitsemaa aluetta, jolle aiotaan rakentaa lentoasema, luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(1) 4 artiklassa määritellyksi erityissuojelualueeksi. Ei ole myöskään kysymys tiedeyhteisön tunnistamasta tärkeästä lintualueesta, jotka on esitetty kansallisten asiantuntijoiden ja BirdLife-järjestön komissiolle vuonna 1998 tekemässä luettelossa. Lisäksi Espanjan viranomaiset eivät ole sisällyttäneet tätä aluetta kansalliseen luetteloonsa yhteisön tärkeinä pitämistä alueista, jotka voidaan

tulevaisuudessa lisätä Natura 2000 -verkostoon luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(2) säännösten mukaisesti. Näin ollen vain Espanjan kansallisilla ja alueellisilla viranomaisilla näyttäisi luonnonsuojelun näkökulmasta olevan toimivaltaa kyseessä olevalla alueella.

Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY(3) 2 artiklassa säädetään, että ennen luvan myöntämistä on arvioitava niiden hankkeiden vaikutukset, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia.

Tätä säännöstä sovelletaan hankkeisiin, jotka on lueteltu direktiivin liitteissä I ja II. Liitteessä I oleva 7 kohta sisältää sellaisten lentoasemien rakentamisen, joiden pääkiitorata on vähintään 2 100 metriä pitkä, ja liitteessä II olevassa 10 kohdassa mainitaan muiden kuin liitteessä I tarkoitettujen lentoasemien rakentaminen. Kuten 4 artiklan 1 kohdassa säädetään, liitteessä I mainittuihin luokkiin kuuluvat hankkeet on aina alistettava ympäristövaikutusten arviointimenettelylle. Liitteessä II mainittuihin luokkiin kuuluvien hankkeiden osalta jäsenvaltioiden on määriteltävä tapauskohtaisen selvityksen tai kyseessä olevan jäsenvaltion asettamien arviointiperusteiden tai rajojen perusteella, onko hanke arvioitava 510 artiklan mukaisesti.

On huomattava, että direktiivi 85/337/ETY on muutettu direktiivillä 97/11/EY(4). Direktiivin 97/11/EY 3 artiklan 2 kohdan mukaisesti sovelletaan kuitenkin edelleen direktiivin 85/337/ETY säännöksiä muuttamattomina, jos lupahakemus on jätetty ennen 14. maaliskuuta 1999.

Edellä olevan ja parlamentin jäsenen antamien tietojen perusteella komissio ei voi määrittää, voidaanko edellä mainittuja yhteisön säännöksiä soveltaa kyseessä olevaan hankkeeseen. On syytä myös täsmentää, ettei komissiolla ole valtuuksia pyytää Espanjan viranomaisia keskeyttämään rakennustöitä ja muita käynnissä olevia toimia tällä alueella, kuten parlamentin jäsen kirjallisessa kysymyksessään pyytää.

Perustamissopimusten valvojana komissio ryhtyy kuitenkin tarvittaviin toimenpiteisiin varmistaakseen, että yhteisön lainsäädäntöä noudatetaan tässä tapauksessa.

(1) EYVL L 103, 25.4.1979.

(2) EYVL L 206, 22.7.1992.

(3) EYVL L 175, 5.7.1985.

(4) EYVL L 73, 14.3.1997.